|  |  |
| --- | --- |
| Barne- og familiedepartementet |  |
|  |  |
|  |  |
|  |  |
|  | Vår fil: B19-ÅTS-høring politiattest |
|  |  |
|  | Saksbehandler: Åsta Tale Strand |

Oslo 30. oktober 2019

**Høring – politiattest for personer som er i kontakt med mindreårige**

Funksjonshemmedes Fellesorganisasjon (FFO) ønsker å gi innspill til denne høringen da vi ser at dette berører frivillige organisasjoner, og er særdeles viktig for noen av våre grupper. FFO består av 84 landsdekkende organisasjoner. Mange av disse har mindreårige i sin målgruppe, og mange organiserer aktiviteter for denne gruppa.

Høringsnotatet vektlegger i liten grad frivilligheten, og derfor er det naturlig for oss å kommentere noe av det som ikke står.

Det er i høringsnotatet fra den interdepartementale arbeidsgruppen vektlagt hvilke områder der det skal være en plikt å innhente vandelsattest. For våre grupper handler det først og fremst om retten til å kunne få slike attester. Når formålet er å forebygge overgrep mot mindreårige så er det slik at kontakten med mindreårige ofte skjer i frivillige organisasjoner. Da blir retten til å få slike attester helt avgjørende.

For å forebygge overgrep er det viktig å kunne støtte seg til relativt ny informasjon. Slik praksis er nå er det ingen rett til å få fornyet informasjon. Her var det tidligere mulig å få en fornyet attest etter en viss tid. Denne er ikke lenger til stede. Det betyr at en politiattest ikke har den funksjonen den var tiltenkt. En fullstendig trygghet vil en politiattest aldri kunne gi, men retten til fornyet attest vil uansett representere en større trygghet.

FFO har også mottatt innspill om at det må komme ordninger der det også er mulig å få innhentet informasjon om personer som ikke har norsk opprinnelse. Å få informasjon fra krigsherja land er naturligvis ikke enkelt, men det er også stor innflytting og arbeidsinnvandring fra land der dette burde vært enklere å framskaffe informasjon. Arbeid med slike ordninger må intensiveres.

For noen av våre målgrupper er det også avgjørende hvilke hjemler som gjelder der det offentlige har ansvar. Vi representerer grupper som bl.a. er i institusjon, eller i større grad har oppfølging av offentlige ansatte. Det kan være grupper som ikke er i stand til å ivareta egne interesser og behov selv om de i alder er over definisjonen av «mindreårige» Det vil f.eks. være et behov for nye hjemler for å utstede politiattest for de som er i kontakt med utviklingshemmede over 18 år.

FFO vil for øvrig vise til høringssvar fra Frivillighet Norge som representerer bredden av frivillige organisasjoner.

Med vennlig hilsen

**FUNKSJONSHEMMEDES FELLESORGANISASJON**



generalsekretær